user
Ukuxabana kwezinsizwa ngasemakhaya ngoKhisimuzi kwenza ukuba impi ingapheleli
emakhaya ngoba uxolo lwalungenzekanga. Ziphindela nje izinsizwa emsebenzini,
izinhliziyo zibomvu akukhulunyiswana. Kufihlelwene induku emqubeni. Olunye
uhlangothi lwalwehla lwenyuka luthenga izibhamu zomgunyathi ngoba befuna
ukuziphindiselela ingcabha ingagcini kubona. Akutshelwana uma kukhona
abazohlasela, ngakho-ke abanye babona ngoba sebembozwa impi. Ngalelo langa
behlaselwa, uManyoba wayesebenza ebusuku. Wafika ekuseni sekukhona ababe
sebefile, sekugcwele ezikadalawane emagcekeni ehostela. Uma ebuza ukuthi
kwenzenjani, bamtshela ngokwenzekile, washaqeka wacishe wawa phansi uvalo
lokuthi ngabe naye ungomunye mhlawumbe walaba abafile. Kwake kwaba muncu
isikhathi eside kunohlevana kubahlali basehostela. Ngenhlanhla nje kwakungabangwa
izwe, kwakungamagqubu nje ezinsizweni. Ezinye zezizathu ezamenza wafuna
ukushiya umsebenzi eGoli ayosebenza ePitoli. EGoli izinsizwa zokuhamba zazivamise
ukuhamba ngambili noma ngantathu ngoba zazikhuthuzwa noma zigetshengwe
otsotsi. Ngesikhathi sabo kwakukhona amaqembu otsotsi anjengoMsomi namanye
ayedume ngokubulala, umuntu atholakale edindilizile esefile emgwaqweni. Isikhali
esikhulu sokubulala kuqala, kwakuwummese noma kube untshumentshu. Into embi
kakhulu eyayenzeka emadolobheni, ukuthola umuntu enqunywe intamo kungaziwa
ukuthi ubulawe ubani.

1. Chaza ukuthi wamukeleka kanjani uManyoba ngesikhathi efika ehostela
eGoli.
assistant
Izinsizwa zangakubo zamnikeza indawo yokufihla ikhanda./
 Izinsizwa zangakubo zazimnika okuya ngasethunjini ngesikhathi
engakawutholi umsebenzi./
 Izinsizwa zangakubo zamtholela umsebenzi.